khistorydata/jeongjo-sjw-relations huggingface dataset:
정조 15년
行都承旨洪文泳坐左承旨李晩秀坐右承旨李義弼坐左副承旨徐美修坐直右副承旨李東顯坐同副承旨李百亨坐直注書李海隣仕一員未差假注書洪樂安仕直事變假注書洪秀晩仕
정조 15년
徐美修啓曰大司憲金魯永掌令張錫胤金孝眞持平沈奎魯牌招啓辭未下執義未差持平宋煥箕在外監察茶時之意敢啓傳曰知道
정조 15년
李百亨啓曰禁衛營將官來言今日本營軍兵日次私習之意敢啓傳曰知道
정조 15년
李百亨啓曰御營廳將官來言今日本廳軍兵日次私習之意敢啓傳曰知道
정조 15년
李百亨啓曰西北別付料親臨試射每年春季朔初一日取稟事曾有定式矣今春季朔試射以何日爲之乎敢稟傳曰初九日爲之每年孟朔宣薦禁軍試射因園幸陵幸尙未設行渠輩等待之弊宜念亦於明日爲之可也
정조 15년
傳于李晩秀曰左承旨右承旨入侍
정조 15년
傳于李百亨曰使臣入侍
정조 15년
傳于李百亨曰承旨房仍
정조 15년
傳于李百亨曰坐直承旨入侍
정조 15년
李百亨啓曰未下直守令皆令明日辭朝事命下而長鬐縣監趙齊峻兩司俱未署經云除在外外未肅拜人員竝卽牌招以爲備員署經之地何如傳曰允
정조 15년
李百亨以都摠府言啓曰今日入直內三廳武兼禁軍及軍兵等當爲中日習射而昭寧園忌辰祭齋戒相値不得爲之之意敢啓傳曰知道
정조 15년
李晩秀以禮曹言啓曰毓祥宮展拜每年季春稟定事曾有先朝下敎矣展拜吉日以何間推擇乎敢稟傳曰以念前擇入可也
정조 15년
李晩秀以禮曹言啓曰毓祥宮展拜取稟草記傳曰以念前擇入可也事命下矣展拜吉日卽令日官推擇則十一日吉十二日十三日十四日十五日十六日俱爲拘忌十七日十八日十九日俱吉云以何日定行乎敢稟傳曰十七日爲之可也
정조 15년
李義弼以賑恤廳言啓曰因傳敎西部甕里上契失火民家發遣本廳郞廳與宣傳官眼同摘奸後中戶二戶米各七斗錢各一兩四錢小戶四十八戶米各五斗錢各一兩殘獨戶八戶挾戶十四戶合二十二戶米各三斗錢各六錢都合七十二戶米二十一石五斗錢七十兩燒燼致死男一口女二口合三口恤典布各二匹錢各二兩摘奸宣傳官所見處依例分給之意敢啓傳曰知道昨夜知之待曉招致解事宣傳官卽令慰諭仍又付之卿廳賙給而該府及當部別單終不來呈過午始到院京兆事萬萬駭然當該行公堂上一竝越俸一等當部入直官員拿問處之民戶一一奠居後形止使卽報備局令備局發遣郞廳摘奸奠接形止草記可也
정조 15년
辛亥三月初八日辰時上御重熙堂左承旨右承旨入侍時左承旨李晩秀右承旨李義弼記事官李海隣記事官洪樂游徐有聞以次進伏訖上命書傳敎曰向筵聞承宣言已有申飭則今日又因言端問之疏儒之滯留闕外依舊云是豈月前別有下敎自備局行會諸道之本意乎見在闕外者擇其可捧者捧之此後申加嚴飭不當呈納而來呈者設有太學謹悉自該房退却則除非更捧謹悉毋得更爲來呈至於未受太學謹悉而徑呈政院者是有違於先朝定式之受敎自政院分付成均館曉諭下送如是之後鄕儒又復如前留在闕門大關紀綱決不可尋常處之以此知悉因其疏擧之旣來旋還爲無色以致許久齎糧滯京其爲貽弊當如何今玆之敎非但禁其屑越兼矜鄕儒爲弊之端也此意一體分付上曰王大妃殿進御人蔘養胃湯停止香橘茶一貼煎入出榻敎命退承史以次退出
정조 15년
辛亥三月初八日辰時上御重熙堂使臣入侍時同副承旨李百亨記事官李海隣洪樂游徐有聞正使金箕性副使閔台爀以次進伏訖上曰卿等萬里之行得以穩旋予庸欣喜皇帝恩數愈往愈摯至於今番尤爲曠絶誠極感激卿等狀啓已有所云云故叩謝之擧擬待卿等還朝將欲詢及大臣卿須詳奏可也箕性等曰臣等於狀啓已有啓達而書不能詳以待復命日仰奏大抵皇帝恩數特出尋常固已感激而至於皇旨中何不請封冊云云其勤眷懇摯之意溢於言語色辭之間殆難形容其萬一此豈不萬萬感激處乎在我國激感奉承之道叩謝之方奏請之擧有不容少緩而且聞彼中物議則皆以爲皇恩如此必有奏請之行云臣等之意則奏請之行恐不可遲延矣上曰昨年奏表旣有陳懇者故相所謂元子誕降之辰卽國本已定之日云者果格言也豈在於封冊之早晩乎肅廟朝六歲封冊豈不爲紹述之一端乎皇帝雖特命封冊予意則欲待稍長奏請之行姑且置之只爲叩謝特恩別送使行或齎咨官未知如何箕性等曰聖敎非不欽仰而臣民顒望之情難以遲久且皇帝以大耋之年必欲速見我國封冊之請有此眷眷之意故彼中諸人亦皆以爲事當卽請封冊云矣箕性曰今番燕行時慈殿慈宮衣襨所入從便貿來價銀則還朝後稟處事旣承筵敎矣衣襨所入疋緞今已進獻價銀三百六十兩以平安監營銀子中上下事分付何如上曰依爲之出擧條命退諸臣以次退出
정조 15년
辛亥三月初八日酉時上御重熙堂坐直承旨入侍時同副承旨李百亨假注書洪樂安記事官洪樂游徐有聞以次進伏訖上命書傳敎曰未下直守令皆令明日辭朝仍命退承史以次退出
정조 15년
都承旨未差左承旨李晩秀坐直右承旨未差左副承旨徐美修坐直右副承旨未差同副承旨未差注書李海隣仕一員未差假注書洪樂安仕直事變假注書洪秀晩仕
정조 15년
藥房提調吳載純副提調洪文泳啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
徐美修啓曰大司憲金魯永一體牌招以爲署經之地何如傳曰允
정조 15년
徐美修啓曰大司憲金魯永掌令張錫胤金孝眞持平沈奎魯牌不進執義未差宋煥箕在外監察茶時之意敢啓傳曰知道
정조 15년
徐美修啓曰守令署經事命下矣長鬐縣監趙齊峻當爲署經而大司憲金魯永掌令張錫胤金孝眞持平沈奎魯大司諫尹㬦獻納李貞運正言柳師模牌不進推考傳旨及罷職傳旨今方捧入而執義未差持平宋煥箕正言朴孝成在外司諫尹行履疏批未下大司憲金魯永所當更請牌招而無以備員署經何以爲之敢稟傳曰大司憲許遞與踏下諸臺未差之代前望單子入之待下批牌招署經
정조 15년
禁衛營習陣單子傳于徐美修曰雨勢若此後次爲之
정조 15년
傳于徐美修曰左承旨入侍
정조 15년
徐美修啓曰摠戎使徐有大以兼察禁衛大將明日本營習陣出去矣摠戎使所受密符及右邊捕盜大將命召大將牌傳令牌何以爲之敢稟傳曰飮食之事勅或施矣前大將分揀姑爲仍任牌招傳授命召可也
정조 15년
春秋館堂上前望單子入之知春秋鄭昌順同春秋閔鍾顯落點
정조 15년
李晩秀啓曰左議政蔡濟恭知春秋鄭昌順同春秋閔鍾顯依下敎來待矣傳曰入侍
정조 15년
傳于徐美修曰司諫尹行履牌招入侍
정조 15년
李晩秀啓曰臣與右副承旨李東顯坐直矣纔已罷職出去伴直無人左副承旨徐美修卽爲牌招何如傳曰允
정조 15년
以忠淸監司朴宗岳狀啓扶餘等邑蹲杮封進事例據實馳啓事傳于徐美修曰年條與本意旣難考得而其所責納無異白徵大抵用處則不緊僧弊則絶痼其所釐改莫如永蠲之爲便而臘雉而作貢寺杮而停捧一事二事以蠲爲事亦有關於事體保奴之代給斗數之減定或爲救弊之道乎宮府一體自廟堂豈有初不査正之理此意知悉詳問用處緊歇當減幾許代給幾許草記回啓事言于廟堂
정조 15년
以忠淸監司朴宗岳狀啓沃川等邑民家失火人處恤典令該曹會減事傳于徐美修曰沃川被燒民戶至於四十餘戶之多方春失所極爲可矜元恤典外各別周給嚴飭該邑斫給材木斯速奠居畢奠居後形止狀聞事分付
정조 15년
徐美修以兵曹言啓曰今三月十七日大駕詣毓祥宮展拜時何營軍兵隨駕何營軍兵留陣而禁軍及馬步軍以幾番幾哨磨鍊乎敢稟傳曰訓局步軍十五哨馬軍三哨爲先後廂禁衛營留陣禁軍二番隨駕可也
정조 15년
李晩秀以吏曹言啓曰成均館學諭柳楨除拜後過限未肅拜依例罷職何如傳曰允
정조 15년
司諫尹行履疏曰伏以臣嘗敬覽于國朝譜略至我文宗大王壼位之十年虛位竊不勝訝惑之忱朝野記載之言或至屢閱而未得其詳抱玆耿耿已有年所頃於寒食節享之時猥忝顯陵典祀之官仰瞻仙寢倍激葵忱前所薀結之懷有不容泯默不避猥越之誅敢此冒陳惟聖明垂察焉惟我顯德王后權氏昇遐在世宗辛酉之歲而卽文宗大王在震邸之時也莅貳極之位而豈可一日曠嬪位也又於庚午登極後亦豈可一時曠壼位也哉揆以典禮理所必無而只以文獻之無可考屬之闕疑者久矣及夫故相臣金在魯奉命赴燕也見皇朝書籍有曰景泰庚午遣太監賜朝鮮國王及王妃崔氏誥命冕服云驚曰我朝無崔氏王后也至有呈文于禮部之擧伊後忠州進士金敬之上疏有曰我國文徵不知有崔妃事而幸賴中國書籍可以考據云云我英宗大王亟令史官考出實錄而無冊立崔氏之事故其事遂寢臣未知其時所考之實錄果是世宗朝實錄而辛酉以後至庚午果無冊嬪之事乎臣竊伏見燕山朝大司諫金克忸等請復昭陵之言有曰文宗元妃權氏亡在魯山之前而一時追廢云云燕山之世去文宗朝不甚遠矣而旣曰元妃則可知有繼妃也且於全州崔氏譜冊有云恭嬪以無后書之其考名卽道一也而臨瀛大君璆之妻甥也世之人或謂恭嬪是文宗妃位而只書世子嬪時所稱之恭嬪云此是自古口傳之言非有文蹟則臣何敢質言於今日乎第以故相臣所見皇朝書籍與金克忸所稱元妃之義參之以崔氏譜所稱恭嬪則事不偶然若將有據而終歸未詳臣之愚意以爲世宗朝實錄更爲詳考辛酉以後如有世子嬪冊立之事則可爲考據之階梯而係是莫重莫大之事下詢廟堂之臣博考文蹟以補闕典焉仍伏念臣言議學識俱居人下而偏蒙恩造屢玷言責前後冒膺罔非罪戾壞損之斥至登於相箚緘默之罪又著於堂疏杜門自訟無面可顯臺端一步便成鐵限且臣素患風眩之症添感轉劇委顧床笫今玆召牌之下萬無承膺之路自速逋慢之罪仍陳短章仰暴愚見而屢呈喉院輒致退却自前以來雖値齋日臺章無不呈之規院例無不捧之事則以此推托必欲阻搪者誠未曉其意之所在也事旣無前弊實關後實不勝慨惜之至臣固人微望輕致此見阻以此以彼其不可冒據於見職也決矣伏乞天地父母俯垂鑑察亟削臣職名仍治臣瀆擾之罪以肅朝綱以安私分焉云云省疏具悉疏中所陳之事常所耿耿致惑不敢弭忽于中者況於近日以莊陵配食事略有義起而講行之擧則此時此事尤豈不欲廣稽而博問以決積鬱之疑然其事則莫重莫大其詳則至晦至昧此所以欲言不敢言荏苒至于今際聞有爾疏取見發語不覺怳然會心次次閱過至結尾爾言不過存疑予惑因此愈䆳故相金在魯赴燕時記述嘗從筵臣而見之矣文廟登極勅事實載在史傳故知之矣崔氏譜牒註錄亦與疏語差爽矣最是光廟實錄中錦城事有欲以妻族爲王妃而不得以中宮非已所立百計離間之語似爲一分可據之證耶所謂妻族卽指倉丞崔道一也且云欲立不得非已所立則要之文廟有建繼妃之禮而繼妃之非倉丞之崔明矣噫規樓故基之忽顯於今日尙以爲奇異此事又或得出徵信之的確快擧百年未遑之典是豈特於予與有幸焉於昭陟降洋洋之靈必有悅豫方召接大臣春秋館堂上諮度考據之道爾其勿辭察職
정조 15년
行都承旨洪文泳左承旨李晩秀右承旨李義弼左副承旨徐美修右副承旨李東顯等疏曰伏以朝者司諫尹行履陳疏到院臺閣言事之章豈有退却之理而疏中所請事關莫重其在審愼之義旣難遽然捧入且値齋日勢將留院故以過齋後更呈之意往復還送矣卽者臺臣攙論臣等目以阻搪歸之推托遣辭深緊良可訝惑臣等職在出納遭此詆斥有不容晏然在職相率聯籲徑出禁扃伏乞聖明亟治臣等擅離瀆擾之罪以肅朝綱不勝幸甚云云答曰省疏具悉卿等勿辭行公
정조 15년
辛亥三月初九日卯時上御春塘臺禁軍試射入侍時左承旨李晩秀右副承旨李東顯假注書洪樂安記事官洪樂游徐有聞試官兵曹判書金文淳禁軍別將申大謙兵曹佐郞李福潤以次侍立訖上乘輿出延生門入靑陽門由丹楓亭至幕次降輿陞座上敎文淳曰禁軍馬漸不成樣誠爲可悶兵判須思通變之策焉文淳曰各番軍馬皆不如前而其中一內禁軍率多貧殘之類惟爲覓官之階實無從長可救之策而官給之馬又難博施唯當這這申飭矣上曰此後則點馬之法或於每月一次爲之而若復如前則該別將當有處分矣上敎文淳曰日勢已晩且有雨意須速試射而步軍節次試官肅拜竝除之先試鐵箭次試騎芻仍試各番試射而不老門當分所矣兵房承旨兵曹入直堂上及摠管一員別付料兵房兼春秋一員訓鍊正進去而左副承旨亦爲來待可也賤臣承命出傳左副承旨徐美修進伏訖上命晩秀讀公事書判付又敎曰騎芻走馬全不申飭兵判記過可也又敎曰雨勢如此軍兵雨具而且於丹楓亭分所從速擧行臺上試官則田文顯柳心源李福潤爲之丹楓亭不老門則兵判禁軍別將及各番將分詣可也禁軍試射訖上命別將以下各番將各射柳葉箭一巡大謙等以次應射訖上曰試射則雖値雨而近聞田家頗望雨云誠可幸也仍命頒賞訖又敎曰兵判記過則分揀仍命書榻敎曰禁軍別將申大謙爲先從重推考禁軍將李殷福拿問處之仍降座暎花堂還內諸臣以次退出
정조 15년
辛亥三月初九日申時上御重熙堂左承旨入侍時左承旨李晩秀記事官李海隣記事官洪樂游徐有聞以次進伏訖上命書傳敎曰留院公事入之上曰違牌臺諫只推更爲牌招守令署經出榻敎上命讀司諫尹行履上疏書批答訖命書傳敎曰司諫尹行履疏語係是莫重之事大臣入侍事遣史官傳諭又命書傳敎曰春秋館堂上中老病人許遞未差之代前望單子入之待下批牌招察任命退承史以次退出
정조 15년
辛亥三月初九日酉時上御誠正閣大臣春秋館堂上直閣司諫入侍時左承旨李晩秀記事官李海隣記事官洪樂游徐有聞左議政蔡濟恭春秋館堂上鄭昌順閔鍾顯直閣徐榮輔司諫尹行履以次進伏訖濟恭曰日間聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰今日之雨可謂知時民事誠多幸矣上曰儘是喜雨矣上曰卿等入來時知召接之爲何事耶濟恭曰臣之入闕後聞因臺疏事而未詳裏面矣上命晩秀讀臺疏及批答訖上曰此事事體則至重大文獻則無徵信十二年壼位之曠諸臣之所疑予豈或不知必欲博考之心亦豈待臺臣之請而曾聞先朝亦有以此事疏請者特命春秋館堂郞考出實錄而自有此事聖心大致驚動至諸臣復命之日而整衣以待之以先朝追遠之誠考稽之方若是靡不用極伊時諸臣亦豈如今人之固陋而畢竟無可據之文事遂寢止予於此事積有疑晦怵惕于中者久矣況當近日追感莊陵事盡節諸臣亦皆表章至有設壇配食之擧況此事所重何如而以其所重也故每鄭重難愼尙未博考廣詢矣俄聞有留院臺疏之言此事初意有何明確徵信之語促令入之及見疏本其所援據亦不過疑信未定之辭也臺疏中三條設疑或是野史所傳或出私家譜冊皆不足可據而向因莊陵事考來實錄光廟實錄中有崔氏事實以此觀之崔氏初無冊嬪之事明矣而中宮非已所立云者或其時固有已定之壼位耶抑或以顯德聖后爲說耶此是臺臣之所不知而予所滋惑者存焉批答中已詳言之矣且言端已發不可踰日故今日夜色向闌且方雨下而特召卿等欲聞釋疑之方卿等之意何如濟恭曰臺疏中所謂金敬之疏臣亦未嘗聞之而此事前有外間傳疑之說而特以事係莫重人不敢公傳矣故參判吳光運方帶禮參時掌令姜必愼書勸以此事陳達以正屢百年未遑之禮吳光運亦驚疑卽閱可考書籍沈吟久思乃悟曰顯德王后昇遐之後文廟無六禮所聘之嬪而庚午二月遽在諒闇壬申四月乃是禫月而昇遐在於五月則諒闇之中不得冊立中宮禮固然矣後人不能思量及此每以壼位之闕致疑有此等議論良亦可笑遂以此意復書於姜必愼到今思之吳光運所言三年內不得冊立云者誠是矣近日或有語臣以姜必愼之書語故臣之所答亦如吳光運之所答矣上曰臺疏以先朝考史時未必英廟實錄爲言嬪位之曠在文廟在儲時則考實錄而不考最合徵信之英廟實錄決無此理而事在久遠未考文蹟之前亦不可謂臺言之必不然一番更考三朝實錄則可以曉然矣濟恭曰古人云不疑何卜臣意則雖不更考似無妨矣上曰此事不疑固也不疑而考疑亦何不可春秋館堂上亦陳所見可也昌順曰臣與大臣所奏別無異見矣鍾顯曰臣則初未聞此事而一番考出似可釋疑矣上曰臺臣旣陳疏必有詳知者奏達可也行履曰臣之平日所蘊悉陳於疏中無他可奏者矣上曰書不能盡意亦豈無疏中餘蘊之可以敷演者乎一一陳達可也行履曰疏語外實無可達之辭矣上曰崔道一何官也行履曰似是判官矣上曰臺臣誤知卽倉丞也金敬之疏果在何年乎行履曰年條則未詳矣上曰臺臣似聽瑩而初謂有別般詳知之事特命入侍矣所奏全未別白誠甚泄鬱矣濟恭曰臺臣事誠慨然矣如此莫重之事豈可以草草傳聞之說容易登聞陳請乎上曰故相金在魯事直閣必當知之詳奏可也榮輔曰臣曾見故相赴燕日記則壬子年頒下明史國傳膽本多誤書闕文而文宗王妃姓氏誤書卽其一事故相戊午使行蓋爲釐改史書之謬果得釐誤而歸事實與臺疏差異矣上曰勿論如此如彼一番考出有不可已外史庫則姑勿下往先就本館所奉先朝實錄中詳考則伊時英廟實錄考出與否可以知之若有可疑更考外史庫所奉爲好卿等明日早朝與三翰林齊進擧行而金敬之疏本及伊時筵話必多可考且伊時考出之行必有別單詳細考奏可也政院日記亦必有可考承旨退出取考各年日記中當考卷詳細謄入可也上曰今已召接明日賓對則勿爲之如有時急可奏之事今筵奏達可也濟恭曰別無時急可達者矣上曰昨日召見回還使臣聞彼中禮待去益曠絶禮部及通官輩皆言當有別使稱謝之擧而予意則專送別使似涉張大屑越且每年貢使必有特異之事因此而輒送別使則恐有後弊只於前頭節行表文兼伸謝語且具別咨於禮部似好矣濟恭曰今番使行齎來格外加賞及使臣宴賞俱係特恩別使則雖涉重難在我國道理亦不可以前頭使行別伸謝悃之意令文任另撰回咨正書安寶後定禁軍騎撥下送灣府以爲轉致北京之地何如上曰依爲之出擧條昌順曰臣於惠堂幸蒙體諒之恩獲遂辭遞之願凡係惠局事不復當與知至於貿米一款臣旣筵稟擧行今雖遞職不可不仰達矣賑廳米儲本自不敷故相臣鄭弘淳久在惠局謹守法度而每言賑廳無儲以爲深憂貿米儲置爲四萬餘石其後發賣賑濟專賴此米而今則已罄矣幸値前年豐登欲行三南貿米旣貿之後運納京廳自是次第事向日湖西前道臣以民弊爲言至勤下詢臣以船價諸費已有定式區劃似不至爲弊爲對及見擧條下者則前道臣以已令還分爲言大臣仍有請推之奏矣貿米之規本爲備荒之資略倣常平之義賤糴貴糶非爲榷利道臣若以民弊爲慮則往復爭難於貿米之初不必强之旣捧貿米成冊於諸邑以報惠廳則其所區處當待惠關此非道臣擅自許分者比之尋常擅分事體尤別此路一開後弊難言近來或有略於奏對詳於擧條之規而伊日分給之言道臣初不發口正月盡分之說尤是事理之必無者若於筵中果發此言則臣當請罪而不聞於筵席始見於擧條廟堂兼管惠局則雖草記論罪未爲不可大臣請推雖出於彌縫之意亦非前席奏對之言矣已屬遂事不必爲言而旣令還分則竝耗會錄明春上納事理當然惠廳若又竝計其耗使之上納則亦有榷利之嫌今秋還捧許令取耗以補穀縮與雜費只以成冊所報穀數船運上納而若以一時上納爲難則以明春再明年爲限分半上納爲好旣有除耗之理當爲補縮之資比之當年上納省弊大矣臣欲以此言於惠堂明日次對欲爲仰達今聞惠堂有病未易登筵故敢此仰達上曰大臣之意何如濟恭曰其時湖西前道臣果於筵席無貿米分給之語而退出之後見其擧條草本則始以此爲言事體所在不可無警飭故臣之擧條亦以問備爲請矣惠廳旣已貿米不可仍置外邑明年再明年鱗次輸致則外方亦可省弊且以今年耗米使之補用於縮條雜費則亦甚便好依重臣所奏預爲分付該道好矣上曰依爲之出擧條上命書傳敎曰今見臺疏以其疏本之日前以齋日出給俟過齋來呈云者政院事極爲未安雖非似此關係莫重之事言疏之齋日留院自是常例則往復還送者似出重其事之意有關後弊其時在院承旨罷職今日諸承宣之循襲也亦甚不察一竝遞差還送時旣不與聞混同聯名難免率爾當該承旨從重推考命書榻敎曰當該兵曹堂上罷職又命書榻敎曰當該注書拿處上曰關西鎭還事何以則爲好民隱所關顧何所惜而咸陽之例實是難繼之道亦不可仍以置之何以則可以救弊乎濟恭曰聖敎之下臣亦晝思夜度以爲奉承之方而終無好道理故有回啓之命而至今未得稟奏者此也上曰第須爛熳講究好矣命退諸臣以次退出
정조 15년
行都承旨洪明浩坐左承旨李晩秀坐右承旨柳文養坐直左副承旨李洪載坐直右副承旨李謙煥在外同副承旨徐美修坐注書李海隣仕直一員未差假注書趙台榮仕事變假注書洪秀晩仕
정조 15년
徐美修啓曰大司憲執義掌令二員持平一員未差持平宋煥箕在外監察茶時之意敢啓傳曰知道
정조 15년
徐美修啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 15년
徐美修啓曰禁衛營將官來言今日本營軍兵日次私習云矣敢啓傳曰知道
정조 15년
徐美修啓曰御營廳將官來言今日本廳軍兵日次私習云矣敢啓傳曰知道
정조 15년
承旨前望單子入之洪明浩柳文養李洪載李謙煥落點
정조 15년
徐美修啓曰新除授承旨柳文養方在罷散中何以爲之敢稟傳曰敍用
정조 15년
注書李海隣拿處代以趙台榮爲假注書
정조 15년
知春秋前望單子入之徐浩修洪良浩落點
정조 15년
以李海隣囚單子傳于柳文養曰分揀放送
정조 15년
傳于李晩秀曰春秋館堂上入侍
정조 15년
傳于李晩秀曰明日當由逌瞻門展拜景慕宮該房知悉
정조 15년
洪明浩啓曰明日景慕宮展拜時承旨不可不備員右副承旨李謙煥在外合有變通之道何以爲之敢稟傳曰許遞前望單子入之待下批牌招察任
정조 15년
傳于徐美修曰明日出宮門路以協陽門爲之
정조 15년
兩司前望單子入之掌令鄭德弼沈埉持平崔昌國獻納李彦祐正言朴柱遇落點
정조 15년
以司諫尹行履獻納李彦祐掌令沈埉牌不進罷職傳旨傳于徐美修曰只推更爲牌招
정조 15년
徐美修啓曰司諫尹行履一體牌招以爲備員署經之地何如傳曰允
정조 15년
李洪載啓曰未下直守令署經事命下矣司諫尹行履獻納李彦祐掌令沈埉牌不進罷職傳旨今方捧入掌令鄭德弼持平宋煥箕崔昌國正言朴孝成朴柱遇俱在外大司憲大司諫執義未差無以備員署經云何以爲之敢稟傳曰竝許遞政官牌招開政差出
정조 15년
有政吏批判書洪良浩進參判閔鍾顯進參議李勉兢牌不進左副承旨李洪載進以任長源爲掌令鄭弼祚爲持平張至顯崔重圭爲正言閔台爀爲兵曹參判李祖源爲兵曹參議李東埴爲奉常判官李義福爲昌寧縣監故校理具人文贈吏判例兼贈職事承傳
정조 15년
兵批判書金文淳病參判閔台爀未肅拜參議李祖源在外未肅拜參知朴聖泰入直進右承旨柳文養進副司直金魯永趙宗鉉洪文泳李祖承李義弼李百亨東林別將單金大坤
정조 15년
以慶尙監司李祖源狀啓昌寧縣監徐有豐爲先罷黜其罪狀令攸司稟處事傳于柳文養曰爲人之柔不解事非不知之前後特除出於念其家也渠若事事小心道啓何從而至哉發賣穀物之詳定外剩餘之取用雖曰京外通行之謬例至於移貿之擧意在爲民以分毫之無得加捧向於關西飭敎何如則西邑所聞南邑寧有不知之理無論用處之在公在私此而有犯其罪可謂難赦若以其家而寬恕則彼尙州前倅沈基泰以此事被勘不亦冤乎民結防納之需亦無論防給災結與修補公廨厥數至於數百金以渠地處雖十金豈可容手於民結乎所謂衙客之從中濁亂莫非渠罪渠之不法之目烏可免乎況遇今年聖后至親豈忍歇後看過而公法自公法私恩自私恩該縣監徐有豐宜施重勘以勵似此地處奉法不謹者之戒令該府卽爲拿問嚴覈捧口招以聞此與臺疏繡啓有異則不必遲待渠供爲先改差
정조 15년
李洪載以兵曹言啓曰今二月二十九日本曹草記武兼李榮夏爲先汰去令該府嚴處事傳曰允何必拿處於王府乎卿於朔射日諸武士所見處各別嚴棍可也事命下矣依傳敎今日慕華館堂下武臣朔試射時李榮夏嚴棍十五度之意敢啓傳曰知道
정조 15년
李洪載以兵曹言啓曰南行宣傳官韓泳趙岐南行部將崔廷岳未滿十朔依前例成才間姑爲停試之意敢啓傳曰知道
정조 15년
李洪載以兵曹言啓曰今三月初十日各廳堂下武臣朔試射時都摠府都事朴鼎明訓鍊院判官李光浹李明會主簿金昊吉金宅和安㢞金樂水宣傳官李秉道武臣兼宣傳官張志近李源亨李蓍漢沈應鎭部將李長炫成範鎭尹師任柳相文等俱未滿四中依定式試場處所各決棍十度訓鍊院主簿金志和參軍梁慶元無分汰去而實病及呈辭受由人等退試次姑爲懸頉以入之意敢啓傳曰知道
정조 15년
徐美修以漢城府言啓曰北部未婚未葬成冊依定日報來而十分詳査未婚之明的無疑者爲五人未定婚之類使該部官招其族屬姻婭曉諭朝家軫恤之德意斯速勸婚者合爲六十八人而過期未葬之類亦令該部官詳探虛實親審摘奸精抄報來故別單書入之意敢啓傳曰知道依向下批旨過行日字別單可也
정조 15년
禁府啓目昭顯墓守衛官金始彬慶弼國昌陵令李鳴運參奉鄭世淳等原情云云傳旨內辭緣泛稱遲晩竝只刑推得情何如判付啓金始彬慶弼國等段新斫皆是二十株內取考律文勘放後草記爲旀李鳴運鄭世淳等段所供容有可恕然前官之事不卽摘發報該曹爲先以公罪勘放爲良如敎又啓目西部奉事金喆淳原情云云傳旨內辭緣泛稱遲晩刑推得情何如判付啓附過放送爲良如敎又啓目禁軍將李殷福原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓除拜屬耳附過放送爲良如敎
정조 15년
慶尙監司鄭大容疏曰伏以臣猥承藩寄行將辭陛矣臣之父母墳山在於水原永同等地松楸入望雨露增愴若於赴任之行便道省掃則恩榮所被感徹幽明敢將微懇仰瀆崇聽伏乞聖慈特賜矜許俾伸至情千萬幸甚臣無任屛營祈懇之至答曰省疏具悉卿其依所請歷省
정조 15년
辛亥三月初十日卯時上御誠正閣春秋館堂上入侍左承旨李晩秀假注書洪樂安記事官洪樂游徐有聞知春秋鄭昌順同春秋閔鍾顯以次進伏訖上命春秋館堂上進前敎曰卿等退而思之有何考據之道乎昌順曰雖深思細繹而終未得其實際可據之蹟矣上曰臺臣雖請考出世宗朝實錄而先朝時考見實錄也豈不溯考於世宗朝實錄乎戊午因儒生疏竝據故相金在魯燕行時所聞遍考文蹟者必載於日記而近來日記初不諧備其能記載而無遺者何可必也承旨第與諸注書考出日記詳細謄入可也又敎曰金敬之至今生存乎晩秀曰臣未能詳知問於朴祐源則可知矣上敎昌順曰卿等進去本館考出先朝實錄而勿爲付籤隨卽謄出好矣又敎曰兼春秋二員入來而諸翰林進去考出可也賤臣承命出傳上命書榻敎曰春秋館堂上不爲仕進人許遞前望單子入之待下批牌招察任又命書傳敎曰承旨前望單子入之待下批牌招察任命退諸臣以次退出
정조 15년
行都承旨洪明浩坐行左承旨李東郁在外右承旨李晩秀坐直左副承旨柳文養坐右副承旨李洪載坐同副承旨徐美修坐直注書李海隣仕直一員未差假注書趙台榮仕事變假注書洪秀晩仕
정조 15년
李洪載啓曰大司憲執義未差掌令沈埉傳旨未下掌令任長源持平鄭弼祚牌招啓辭未下持平宋煥箕在外監察茶時之意敢啓傳曰知道
정조 15년
傳于柳文養曰輪對官入侍
정조 15년
以掌令沈埉牌不進罷職傳旨傳于李洪載曰只推
정조 15년
承旨前望單子入之李東郁落點
정조 15년
李晩秀啓曰事變假注書洪秀晩身病猝重勢難察任今姑改差何如傳曰允
정조 15년
傳于洪明浩曰本宮都提調入侍
정조 15년
徐美修啓曰莊陵獻官李致中大祝朴基正依下敎來待矣傳曰入侍
정조 15년
洪秀晩改差代以吳聖根爲假注書
정조 15년
傳于洪明浩曰右承旨爲軍士房
정조 15년
徐美修啓曰今日賞典傳旨中陵司竝陞敍守僕守護軍令該道米布題給事添書以下故朝下傳敎亦依此添書頒布何如之意以司謁入稟矣卽者司謁來言直以添書頒布入稟云初不來問於臣而司謁之從中改稟大關後弊極爲駭然當該司謁令攸司科治何如傳曰允
정조 15년
以吏曹參議李勉兢牌不進罷職傳旨傳于洪明浩曰只推
정조 15년
洪明浩啓曰吏曹參議李勉兢旣有只推之命卽爲牌招同參政事何如傳曰允
정조 15년
李晩秀啓曰莊陵大祝副校理朴基正寧越府使特爲除授事命下矣係是堂上窠時無加資之命何以爲之敢稟傳曰加資今日政下批
정조 15년
李洪載啓曰合辭許久闕啓事甚未安今日政新除授臺諫待下批竝卽牌招除在外未肅拜呈告人員一體牌招何如傳曰允
정조 15년
李洪載啓曰守令署經事命下矣長鬐縣監趙齊峻諫院則旣已署經今日政憲府諸臺竝待下批牌招掌令沈埉旣有只推之命一體牌招以爲署經之地何如傳曰允
정조 15년
李晩秀以行大司成意啓曰四學學製分四等設行而若有過限之事則當等季朔旬間以限內不得爲之草記事曾已定式矣卽接四學牒報則中學敎授鄭萬始未肅拜東學敎授徐榮輔身病當等學製俱不得設行云令政院稟旨擧行何如傳曰竝許遞今日政差代可也
정조 15년
有政吏批判書洪良浩進參判閔鍾顯進參議李勉兢牌不進右承旨李晩秀進以申應顯爲大司憲李喆模爲大司諫許晊爲執義鄭東觀爲副校理吳泰賢爲宗簿正金羲淳爲兵曹佐郞李復顯爲弘陵令沈能翼爲中學敎授金方行爲東學敎授寧越府使李東郁今加嘉善加資事承傳寧越府使朴基正今加通政特除事承傳
정조 15년
兵批判書金文淳進參判閔台爀病參議李祖源在外參知朴聖泰入直同副承旨徐美修進以趙宗鉉爲副摠管李潤默爲訓鍊主簿司直李謙煥崔昌國副司果朴孝成朴柱遇內禁衛金鎭恒今加折衝加資事承傳
정조 15년
李晩秀以春秋館言啓曰臣等依下敎祗詣本館奉考先朝實錄則丁卯十二月忠淸道幼學朴通源上疏言明史列傳有賜王后誥命之文而考其年月似在文宗朝且高陽地有一古墓故老相傳以恭嬪崔氏推以年代似在文宗朝矣此必有繼妃崔氏而文獻莫徵請博考文蹟上命問議大臣大臣皆請考見實錄遂命知春秋金始烱檢閱沈鑧進詣鼎足山城史閣奉考世宗文宗端宗三朝實錄本月二十二日始烱等復命進別單曰世宗辛酉七月世子嬪權氏卒九月議政府請設嘉禮色從之十二月親選處女于思政殿取判書雲觀事文敏禮賓直長權格之女皆爲承徽丙寅昭憲王后喪禮曹服制之啓只載承徽服制而嬪宮服制初不擧論戊辰五月納尹氏于東宮封昭訓卽熺之女也別單又曰文宗庚午太監尹鳳等齎奉主上襲封誥命及中宮冠服出來儀註中有王后出迎賜物之語而僉議答以本無是例況今王后已薨云云及至文宗昇遐後禮曹服制只論貴人昭容公主服制而亦無內殿服制之磨鍊別單又曰端宗壬申姜孟卿等啓言內政至重而久無母后請以洪貴人摠內政云癸酉光廟以首陽大君率百官啓曰殿下上無母后保護之力下無賢妃儆戒之助云及始烱等入待上敎若曰今覽考史謄本顯德王后在嬪宮昇遐後雖選文氏權氏爲承徽而無冊嬪事丙寅昭憲王后國恤只有承徽等服制而無嬪宮服制嬪位之不冊封可知文宗國恤時只有端廟及內外命婦三年之制而無中宮殿三年之制旣詳書命婦況壼位乎此亦可證文宗在邸與登位後恭嬪崔氏之號俱無載錄而亦有可以立辨者庚午太監尹鳳齎奉國王王妃冕服而來其時詢問內殿迎接之禮僉曰禮無況今王后已薨乎以此推之此乃顯德王后冕服而皇制中稱權氏壬申七月姜孟卿等啓于端廟內殿至重久無母后請以先朝貴人洪氏摠內政云此無文廟壼位之一可證也癸酉光廟在潛邸時率鄭麟趾等請以上無母后保護之力下無賢妃儆戒之助納妃求嗣以承先王之統此無文廟壼位之二可證也翌年政府六曹獻議加顯德正后尊號六字文宗王后只有顯德昭然無疑而第以十年嬪位之曠二年壼位之缺王鴻緖史記中姓氏之誤書崔氏族譜中恭嬪之載錄傅會疑錄今幸快知因此而王鴻緖之誤藁新刋明史之爲新本可以立辨令中外咸皆聞知湖儒之章今無更疑給之臣等謹以實錄別單及先朝下敎參互考證則承徽昭訓之選無不載錄而獨漏恭嬪崔氏此世廟實錄之可據而釋疑也迎詔之儀旣曰已薨服制之啓又不論及此文廟實錄之可據而釋疑也旣請貴人之代摠內政又言上無母后保護之力此端廟實錄之可據而釋疑也至於王鴻緖之明史乃是草藁康熙以後增損無常及夫張廷玉摠裁然後始具志傳頒行天下此當爲正史今考我國列傳明以王妃權氏載錄此所以先朝下敎有可以立辨之諭也參之實錄而旣如此證之正史而又如彼況先朝下敎又不啻縷縷文廟之不冊繼妃崔氏之初不入選庶可無疑臺疏中儒生金敬之疏本實錄及日記竝不載錄無以憑據今此考出祕史之敎實出於事關莫重必致審愼之聖意而臣等遍考各年實錄終未得可據文蹟惶恐敢啓傳曰知道嘗聞先朝以此事命考世宗文宗端宗三朝實錄仍敎筵臣以春秋館堂郞復命前當整衣待之大臣諸臣累日力陳不聽及其復命下絲綸以曉中外之惑此敎昭載先朝實錄而近來人昩於典考有今番臺臣尹行履之疏矣以重其事之意召問大臣大臣亦記有伊時事至請以不疑何卜而先朝絲綸文迹未考出之前有難只從大臣筵奏而決疑有奉考先朝實錄之擧觀此卿等啓語三朝實錄所載先朝絲綸剖示實爲後來徵信之資予豈有別見自今可以奉而信之快釋前惑以此啓辭謄頒朝紙俾爲詳知事實可也
정조 15년
李晩秀以弘文館言啓曰校理朴奎淳副修撰李義鳳金熙采旣有只推之命竝卽牌招察任何如傳曰允
정조 15년
柳文養以訓鍊都監言啓曰今三月十一日景慕宮展拜時因兵曹節目銅龍門軍三十名除出把摠李琦鉉哨官李聖濂率領挾輦侍衛銅龍門軍五十名哨官柳晦源率領出付排立當次營門還宮後還入直所而竝待標信擧行之意敢啓傳曰知道
정조 15년
柳文養以御營廳言啓曰今三月十一日景慕宮展拜時依兵曹節目集春營入直軍五十名新營入直千摠權邁領赴于禁衛營都領陣該入直哨官李光玄率該哨標下軍七名仍爲入直東營入直軍三十名除出入直把摠申協率領宮大門外把守而竝待標信出用解嚴後各還本處入直之意敢啓傳曰知道
정조 15년
李洪載以義禁府言啓曰時囚罪人金始彬等口招公事判付內金始彬慶弼國等段新斫皆是二十株內取考律文勘放後草記李鳴運鄭世淳等段所供容有可恕然前官之事不卽摘發報該曹爲先以公罪勘放事命下矣取考律文則大典通編禁制條有曰陵園墓拱抱大木一株犯斫而不能摘發陵官徒三年松雜大木五株以上罷職七株以上奪告身三等十株以上徒三年中木五十株以上奪告身三等三十株以上罷職而三十株以下無論罪之文矣金始彬慶弼國等以其爰辭觀之新斫雖是二十株內斫根之大中初無區別則不可遽然勘律令禮曹下帖本墓守直官處詳査報來後照律勘處李鳴運鄭世淳以不應爲事理重公罪杖八十收贖放送何如傳曰允如有功議各減一等書啓以中木載錄依此知悉照律可也
정조 15년
李洪載以義禁府言啓曰金始彬慶弼國等執頉新斫之大中株詳査報來後照法勘處李鳴運鄭世淳等杖八十以公罪收贖放送草記批旨內如有功議各減一等書啓以中株載錄依此知悉照律事命下矣李鳴運六代祖繼祿宣武原從功臣鄭世淳十代祖蘭宗佐理功臣云功減一等各杖七十以公罪收贖金始彬慶弼國等觀其爰辭新斫執頉俱爲十七株考諸律文松雜中木三十株以上皆有定律而三十株以下無論罪之文故取考己亥事目則陵園墓松雜中木三十株以下削仕而每株削仕五日云矣金始彬慶弼國等依事目計其株數削仕八十五日放送何如傳曰允
정조 15년
李洪載以義禁府言啓曰昌寧前縣監徐有豐令該府卽爲拿問嚴覈捧口招以聞事傳旨啓下矣徐有豐時在任所云依例發遣府羅將拿來何如傳曰允
정조 15년
辛亥三月十一日卯時上詣景慕宮展拜入侍行都承旨洪明浩左承旨李晩秀右承旨柳文養左副承旨李洪載同副承旨徐美修記事官李海隣假注書趙台榮記事官洪樂游徐有聞檢校直提學徐浩修直閣徐榮輔待敎沈象奎以次隨駕上具翼善冠衮龍袍乘輿出協陽門由建陽門弘化門入逌瞻門詣齋室降輿出東狹門詣板位行再拜禮入廟內奉審還御齋室上曰本宮都提調莊陵獻官大祝入侍賤臣承命出與本宮都提調蔡濟恭莊陵獻官禮曹判書李致中大祝修撰朴基正偕入進伏濟恭曰早朝勞動旣多聖體若何上曰一樣矣上曰春秋館草記待卿登筵姑不賜批矣向筵卿以不疑何卜爲言而予於此非敢不當疑而過疑也本事何等莫重莫大而臺臣所論旣如彼不可不一番博考而洞辯以釋一世未決之疑故使諸臣先考先朝實錄矣今觀草記三朝實錄其時已盡考出非但考史回奏之言先朝絲綸中逐段辨破一通昭示者無復餘蘊卿亦詳覽可也命晩秀讀奏春秋館草記訖濟恭曰臣於本事竊以爲無一毫可疑而今見草記尤爲著明矣上曰其中昭憲王后服制只有內命婦事光廟請納妃之啓尤是可據之的證也蓋文廟嬪位顯德王后前有二嬪而皆遜降顯德王后賓天後雖有揀選之禮而更無冊嬪之事予亦有平日所紀聞而未考實錄之前不敢質言今始釋然矣曾聞先朝命春秋館堂郞往考實錄六日復命而整衣待之至於夜不遑寢大臣諸臣力請而不聽今見實錄及政院日記考出者果如前聞可以仰見奉先追遠之聖德矣此不過四十年前事世無知者今人之固陋如此此後耳目稍遠則安知無復如今日臺臣之論乎此草記謄頒朝紙俾中外咸知事實曉然釋疑好矣命書草記批旨訖上曰先朝下敎段段剖示予則只當言奉以信之意矣濟恭曰誠如聖敎矣三朝實錄先朝絲綸今日批旨將成一統徵信之文垂之簡冊頒諸朝野今以後庶無傳聞異辭之患矣上曰金敬之疏則遍考而無有似是臺臣誤聞朴通源疏而言之矣上曰禮判昨日復命而未及召見矣今番設壇配食之擧實是曠典壇享時擧行節次別單條列極爲詳備而又有何可奏者耶致中曰幾百年未遑之典成於今日中外瞻聆孰不欽仰激感而壇享之夜月星明穊將事無愆參班之子孫無不悽出涕本府父老士女十百成群來觀而咨嗟忠魂毅魄必當感泣於冥冥之中矣上曰峽民輩亦多興感來觀者耶致中曰奔走環觀於壇外洞口者殆過數百人矣濟恭曰臣有眞的所聞故仰奏矣去月卄七日卽禮判受香下去之日也伊日之夜本陵紅箭門內外有瑞氣亘明如白晝云誠異矣異矣上曰果有是事耶致中曰其日卽受香之日也築壇之日也聞夜將半一道瑞氣起自丁字閣邐迤亘繞直抵壇所紅光燭地如火陵官疑有火災顚例衣裳邑底民人遠望驚異來見者亦多云矣上曰此等事或多傅會之說果是的聞耶基正曰臣親聞陵官之言且伊夜瑞氣非一二人之所見邑底人皆盛傳果非過張子規樓上樑之夜亦有瑞氣云而邑中士民皆傳說矣濟恭曰臣之所聞亦越中人士所傳可知其眞的矣大抵今番盛擧曠世初有忠魂毅魄激感顧歆之際豈無靈異之示驗者耶莊陵復位前奇徵異事不勝其傳而封陵後無之云矣上曰此理亦不可謂全無矣如堯舜孔子之聖存順沒寧未聞有何靈異而每於鬱結不散處有此等非常事矣濟恭曰誠如聖敎如關王事亦可見矣命晩秀讀奏配食壇擧行別單上曰壇享何爲有爐盒耶以太廟言之七祀外從享則無焚香之事考例拔之可也器皿之用磁器易致破傷以木代之紙牓不必令寫字官書之以本府齋儒中爲之至於修改等節何可每每啓聞耶令本府從便爲之而凡事必從除弊今番壇所所入物力以公穀會減禮判旣是備堂自備局行會本道可也上曰子規樓之役方至何境耶致中曰色蓋瓦而丹雘姑未爲之矣上曰然則董役人賞典今日當下矣仍命書傳敎曰是府是樓之體貌反有勝於丁閣所重而址基顯於數百載之後與配食考定之擧巧湊於同日不待傅而會之若誘予衷豈特曰有時存焉今於宗伯反面以樓役之已就言之董事之臣宜有紀勞之擧地方官寧越府使李東郁加資本道觀察使尹師國熟馬一匹面給裨校以下至于工匠吏隷令道伯分等狀聞本陵享事係是曠典獻官禮曹判書李致中豹皮一令賜給大祝副校理朴基正六臣之後只有此家此人得與駿奔之列甚爲稀貴本府使適有窠特爲除授其餘諸執事各上弦弓一張賜給以寓朝家重其禮重其事之意上曰政官牌招開政出榻敎上曰六臣子孫只有朴基正一人予心不覺戚然得與於今日賞典亦非偶然矣仍敎基正曰語到六臣事予心激慨以汝除是邑意豈徒然赴任後採探未及修擧之事隨處悉心以副朝家特畀之意可也至於撫民之方想不待提飭而亦必竭誠爲之也敎晩秀曰丙申以後凡係莊陵事今番配食壇設始顚末勿論傳敎祭文獻議奏啓詳考內閣所在文蹟亦問于禮曹裒輯成冊子下送寧越俾作本府文獻事言于待敎可也濟恭曰水原新邑民居雖曰漸次加增終帶草創樣子不能成聚成都者以生理之無所倚靠而然也臣意則傅近如廣州龍仁等邑外倉移建於本府邑內使各其官領率近面民人捧糴分糶皆令於此爲之則在隣邑民可除遠輸之勞於水原民自有聊賴之道若然則雖本州外村居生之類亦必有自來願居之人如欲爲水民料理長策恐無出此故敢達矣上曰依爲之令道臣及該府使講究設倉之制仍具意見及始役遲速狀聞事分付可也出擧條上曰日前之雨優於潤麥企望之餘誠非細幸矣濟恭曰昔之辛亥臣所目見而今年則已有豐徵矣命濟恭等退出上出西狹門乘輿出逌瞻門入弘化門建陽門協陽門上曰輪對官入侍賤臣承命出與奉常正李思祚敦寧參奉朴彬源軍資判官宋啓來禮曹正郞金膺著兵曹正郞李冕膺偕入進前上曰以次進奏職姓名所懷可也思祚等仰奏職姓名訖膺著曰本曹大廳之北庭有列聖朝徽號奉安閣凡於尊奉守護固宜嚴重而本曹墻垣盡爲頹毁奉安閣東邊坦爲大路閑雜行人取其捷徑無不由之其在事面極爲未安禁雜人嚴守護之方惟在於修築墻垣故敢此仰達矣上曰申飭該曹斯速修補可也出擧條命輪對官退出還內諸臣退出
정조 15년
都承旨未差左承旨未差右承旨李晩秀坐左副承旨未差右副承旨徐美修坐直同副承旨孟至大坐直注書李海隣仕直一員未差假注書趙台榮仕事變假注書洪秀晩仕
정조 15년
傳于李晩秀曰同副承旨馳詣受香所奉審摘奸以來
정조 15년
傳于李晩秀曰下直閫帥入侍
정조 15년
承旨前望單子入之尹㬦孟至大落點
정조 15년
傳于李晩秀曰召對爲之
정조 15년
傳于李晩秀曰右承旨同副承旨入侍
정조 15년
備忘記慶尙右兵使李健秀黃海兵使洪和輔下直各長弓一張長箭一部片箭一部筒兒一箇賜給
정조 15년
孟至大啓曰守令署經事命下已至多日而大司憲申應顯掌令沈埉任長源牌不進推考傳旨及罷職傳旨纔已捧入執義許晊持平宋煥箕在外持平鄭弼祚未署經大司憲所當更請牌招而無以備員署經何以爲之敢稟傳曰違牌臺諫只推更卽牌招署經
정조 15년
孟至大啓曰大司憲申應顯掌令沈埉牌不進推考傳旨及罷職傳旨今方捧入而只有掌令任長源一員無以備員署經除在外未署經外大司憲更卽牌招以爲備員署經之地何如傳曰竝許遞前望單子入之待下批牌招察任
정조 15년
臺諫前望單子入之大司憲趙宗鉉掌令李思祚落點
정조 15년
以掌令任長源牌不進罷職傳旨傳于孟至大曰只推
정조 15년
孟至大啓曰大司憲趙宗鉉掌令李思祚牌不進推考傳旨及罷職傳旨今方捧入而執義許晊持平宋煥箕俱在外持平鄭弼祚未署經只有掌令任長源一人無以備員署經大司憲趙宗鉉更卽牌招何如傳曰允
정조 15년
兵曹堂上前望單子入之參議李蘷落點
정조 15년
以校理朴奎淳副修撰李義鳳金熙采牌不進罷職傳旨傳于李晩秀曰無端違牌徒煩酬應傳旨勿施不能申飭之承宣從重推考
정조 15년
孟至大啓曰新除授左承旨尹㬦方在罷散中何以爲之敢稟傳曰敍用
정조 15년
孟至大啓曰新除授左承旨尹㬦方在罷散中而不能覺察矇然出牌矣追聞罷散的實卽爲啓辭而尹㬦承牌詣闕外以待批旨之下初不呼望而當初臣等不能察飭誠不勝萬萬惶悚而徑先出牌之當該注書所當重勘而本院請推之外無他可施之罰何以爲之敢稟傳曰更思凡大小傳旨承旨書下堂后然後注書謄書入啓自是不易之院規今此注書之書違牌傳旨必是承旨之書送之致當該承旨禁推注書勿論違牌捧傳旨承旨已微稟於閤外則今云初不呼望者大是爽實事雖微細何若是判異當該承旨遞差可也
정조 15년
傳于徐美修曰非其招不往雖難責之於人人不待罷散何以爲之啓辭之下批隨牌赴闕已萬萬該然原啓辭之如何下批何以逆料乃敢以此啓必當以敍用批下而適有實故先爲違牌還歸言送政院以致政院之煩稟者可謂事未前聞不可以其人之生疎仍以置之承旨尹㬦亟施不敍之典
정조 15년
孟至大啓曰左副承旨柳文養禁推事命下矣依定式遞差傳旨捧入之意敢啓傳曰知道
정조 15년
孟至大啓曰臣與左副承旨柳文養伴直矣纔已禁推出去矣伴直無人右副承旨徐美修所當牌招而拘於廳規不得請牌何以爲之敢稟傳曰牌招
정조 15년
傳于孟至大曰中官文鳳億金姓崔越俸五等
정조 15년
以黃海監司李時秀狀啓位羅萬戶丁運泰所已萬戶金啓默大峴山城別將李興俊等捉致營門還穀未準捧委折査問馳啓令廟堂稟處事傳于孟至大曰有民然後有鎭與城與還穀與軍餉也逃且死者年久徵隣族亦無者者過半今若一一督捧鎭無卒城無人而餉穀從何覓出乎事勢不啻較然至於貧無依之類旣困於當年之催科又當入於鎭屬隣族之徵其可矜可恤還有甚於死或逃之無所干所已施於統營者何靳於海西乎若知爲弊之至此則帥臣仡無一言又豈非年前統帥之罪人乎以此以彼虛簿則一也貧無依及逃故當捧條一倂蕩滌令新帥臣到營聚會三處吏民蕩減穀簿吏民所見處燒火俾除來頭虛實相蒙之弊各年鎭長如已勘罪雖不疊勘時鎭長別無可問之端其中或有出代者不可一仍一否亦爲仍任事分付
정조 15년
孟至大以禮曹言啓曰卽接永禧殿參奉所報則本殿焚香受香在於今十四日而令有闕未差參奉方爲入直受香無人云令有闕之代卽令該曹口傳差出以爲受香之地何如傳曰允
정조 15년
吏曹口傳政事以申在維爲永禧殿令
정조 15년
孟至大以備邊司言啓曰卽見前北兵使李潤慶狀啓則自鍾城離發各邑鎭堡軍兵次次操鍊至西水羅見春操停止關文撤巡還營矣當初以依例春操之意覆啓行會之後道臣之以待秋設行更爲馳啓者亶出於休養賑餘民生之意故聖心曲加軫念特命依施德至厚也爲道臣者旣以停操爲請則所當一邊封啓一邊知委兵營行不行間使之恭俟判下而不此之爲以致兵使之徑先發巡中道還歸有此邑鎭操鍊或行或不行之擧此實前所未有事係師期不可例飭而止咸鏡監司李文源罷職雖以兵使言之旣見狀啓判下則雖於發巡行操之際其勢不得不中撤還歸此則不當爲罪而今此狀啓中以未巡操已巡操邑鎭軍兵一竝官軍聚點各別擧行之意混同措辭夫官門聚點停操之歲猶勝於全廢故不得已行此下策惟彼鍾城以下邑鎭旣經巡操則又令聚點抑何故也行操之軍必屢經私點然後始行合操而今乃疊設聚點爲其軍兵者不亦勞甚而繼之以怨乎雖曰奉行朝令眞是膠柱鼓瑟師律所關不可仍置前北兵使李潤慶亦爲罷職何如傳曰道伯之只從南關事勢不念北關各鎭之已行操混請臨時停退以致北帥擧行之如是顚錯論其罪過譴罷何可辭乎然道伯之失惟在於見牛未見羊當該道臣姑先越俸三等北兵使則上司上營之行會旣令停操則爲帥臣者雖不得不依令撤還而聚點勿爲疊設於行操時向有定式之受敎則頒式未幾無難犯科師律所在不可不嚴處當該兵使施以不敍之典可也
정조 15년
忠淸監司朴宗岳疏曰伏以臣猥蒙聖上再造之恩冒膺湖右一面之任任重材疎心勞政拙夙夜憂懼如臨淵谷卽伏見刑曹移關粘連沃川人鄭載厚上言謄本則其上言辭意詆斥臣構誣臣不遺餘力而撮其大者有曰不念聖敎之截嚴又曰幺麽一道臣不遵聖敎有此違越聖敎之嚴明又曰如此道臣不有君命之罪有不可勝誅又有狀題中本事是非勿論嚴治天聽之罪云云苟如其言則罔非人臣之極罪而嶺海鈇鉞猶不足以少贖也臣披過未半口呿心寒惶汗浹背彼雖鄕曲微賤之輩其所聲罪卽一急書臣安敢一味噤默不暴其本事始末乎臣請冒死而陳之臣之到營在正月二十七日而鄭載厚上言啓下公事到付於同月同日二月初四日鄭哥來呈議送題以已定査官使之從速査報姑爲退待云云而仍伏念山訟乃人家大事也況是啓下公事事體自別故前後文案細加考閱則此訟始於癸巳而十九年之間因彼此隻互相起訟營本官決折不啻幾番而鄭哥輒見落乃其兩度上言中一反道臣査官決給辭意謂以渠置之勝科云云其矯飾謊說變亂立落上誣天聽之罪極其放恣巧惡故再呈議送題曰本事是非毋論誣飾査官及前伯之言欺罔天聽姑待本事出場欺罔天聽之罪各別嚴治云云而鄭哥上言中乃敢截去中間句語只曰本事是非勿論嚴治天聽之罪噫嘻此何言也前後文案尙在營上鄭哥題辭亦在渠處臣安敢急於自辨上欺天日也哉査事則擇定査官招致兩隻摘奸査覈之際鄭哥終不待令槪聞又以上言事上京故也豈意其遣辭叵測至於此極哉蓋湖右爭山之弊八路所無被人侵詆從古何限而未有如臣今日所遭也臣以無似忝在道臣幺麽一訟不能嚴決致令土民猥煩天聽臣之不職之罪已無可言而亦以何顔面冒居旬察之地上以宣聖化下以彈壓一路哉臣又蒙判下傳敎中嚴査之命而顧臣情勢有不敢晏然冒當者謹此披瀝仰瀆崇嚴伏乞聖明俯賜諒察亟加鐫改千萬幸甚以忠淸監司朴宗岳上疏傳于孟至大曰訟理之委折無論如何以訟民侵詆訟官猶關風化況道伯之於邑民等威何等懸絶則纔有不愜於意欲者便發惡口氣無難毁刮寧有如許紀綱乎道伯亦豈必以此至於疏引以長其頑悖之民習乎原疏還下送申飭察任
정조 15년
副司直李度默疏曰伏以臣見差太廟望祭獻官矣在臣分義何敢言私而第臣病勢痰火所祟症形甚重許久纏綿近又挾感添劇時月之間無望痊差駿奔之列決難自力玆敢不避煩猥仰瀆崇嚴伏乞聖慈俯垂矜諒亟命銓曹劃卽變通千萬幸甚臣無任屛營祈懇之至踏啓字
정조 15년
檢閱洪樂游疏曰伏以臣伯父臣良浩特除春秋館知春秋矣臣所帶記事之任自在應遞之科玆敢援例陳章伏乞聖明特許遞改以存公格以安私分千萬幸甚臣無任屛營祈懇之至答曰省疏具悉疏辭下該曹考例稟處
정조 15년
辛亥三月十二日卯時上御誠正閣下直閫帥入侍時左副承旨柳文養記事官李海隣記事官洪樂游徐有聞黃海兵使洪和輔慶尙右兵使李健秀以次進伏訖上曰以次進前可也和輔等以次進奏職姓名上曰下去後須竭力善爲可也仍命宣諭訖命先退上命書傳敎曰右副承旨聞有實病勢難供劇云與在外承旨及兵曹堂上許遞前望單子入之待下批牌招察任上曰兵曹堂上以李蘷出牌可也文養曰新除授兵曹堂上李夔方在罷散中何以爲之乎敢此仰達矣上曰敍用可也出擧條命退承史以次退出
정조 15년
辛亥三月十二日辰時上御誠正閣召對入侍時參贊官徐美修記事官李海隣記事官洪樂游徐有聞閣臣李晩秀侍讀官尹光普檢討官尹致性以次進伏訖上曰進講可也光普進讀貞觀政要自小臣不可止未爲得也讀奏致性自夫上之不信於下止嘉納之讀奏訖上曰各陳文義可也光普曰君使臣以禮臣事君以忠之句實是嘉謨也爲人君者深軫禮使之義使臣必盡其道則可以臻禮漫漫之治矣爲人臣者克盡竭忠之道事君必致其誠則可以致盡臣分之義矣方今聖明在上凡所使必盡其禮在廷之臣能竭忠誠則豈有不禮不忠之歎哉伏願聖上留念焉上曰所陳好矣致性曰太宗英主也魏徵賢臣也其所相勉無非後世君臣所可鑑戒雖以此句言之信之則無不可疑之則無可信蓋上旣信之則竭忠竭誠皆可以盡信上或不信則自疑自懼無可以見信當今聖明在上上下相信非有不信之慮而君臣鑑戒無過於斯伏願聖上凡於使臣之際益加聖念於此一句焉上曰所陳亦好矣上曰參贊官閣臣亦陳文義可也美修等曰上下番旣已陳達臣等別無可達之辭矣命退諸臣以次退出
정조 15년
行都承旨趙宗鉉坐行左承旨李儒敬坐直右承旨李晩秀坐直左副承旨徐美修坐右副承旨李漢一在外同副承旨孟至大坐注書李海隣仕直一員未差假注書趙台榮仕事變假注書洪秀晩仕
정조 15년
孟至大啓曰大司憲趙宗鉉掌令任長源呈辭執義許晊持平宋煥箕在外掌令李思祚傳旨未下持平鄭弼祚未署經監察茶時之意敢啓傳曰知道
정조 15년
孟至大啓曰禁衛營將官來言今日本營軍兵日次私習云矣敢啓傳曰知道
정조 15년
孟至大啓曰御營廳將官來言今日本廳軍兵日次私習云矣敢啓傳曰知道
정조 15년
承旨前望單子入之趙宗鉉李漢一李儒敬落點
정조 15년
孟至大啓曰新除授右副承旨李漢一時在忠淸道牙山地斯速乘馹上來事下諭何如傳曰允
정조 15년
傳于李晩秀曰下直守令留待
정조 15년
傳于孟至大曰同副承旨入侍
정조 15년
傳于孟至大曰下直守令入侍
정조 15년
傳于李晩秀曰再明日水原監試事出往御將仍佩往來復命間都提調摠察事從事官發牌分付
정조 15년
以掌令李思祚牌不進罷職傳旨傳于孟至大曰只推
정조 15년
以大司諫李喆模司諫尹行履獻納李彦祐正言張至顯崔重圭牌不進罷職傳旨傳于孟至大曰只推
정조 15년
孟至大啓曰合辭許久闕啓事甚未安大司諫李喆模司諫尹行履獻納李彦祐正言張至顯崔重圭掌令李思祚旣有只推之命竝卽牌招除在外未署經外呈告人員一體牌招何如傳曰允
정조 15년
李儒敬啓曰戶曹判書趙鼎鎭依下敎來待矣傳曰仍差有司堂上入侍
정조 15년
以黃海監司李時秀狀啓薦新生石首魚節序差早限內不得封進惶恐待罪事傳于李晩秀曰勿待罪事回諭
정조 15년
傳于李儒敬曰戶曹判書入侍
정조 15년
傳于徐美修曰日昨聞大臣所奏沙斤驛弊事狀啓之尙不回下云者萬萬訝惑曾以此事之不卽回啓咎責於前道伯已屢矣聞大臣筵奏之後令政院遍問各司無啓下之處云此是自內公事軸之遺漏者該驛察訪如上來使卽入侍事分付更爲修啓一款令廟堂勿爲行會事卽令知悉
정조 15년
傳于李晩秀曰書狀官入侍
정조 15년
傳于李晩秀曰沙斤察訪入侍
정조 15년
以兵曹監軍單子傳于孟至大曰本曹郞官中抄啓文臣改差令該曹口傳差出
정조 15년
吏曹口傳政事以宋俊載韓啓玉爲兵曹佐郞
정조 15년
兵曹口傳政事副司果趙得永金義淳單付
정조 15년
李晩秀以弘文館言啓曰新除授副校理鄭東觀卽爲牌招察任何如傳曰允
정조 15년
李晩秀以備邊司言啓曰卽見全羅監司鄭民始狀啓則以爲道內穀摠爲一百九十二萬七千四十石而盡分條五十九萬九十七百石半分條一百三十二萬七千三百四十石除其盡分與半分則留庫爲六十六萬六千七百二十石又其中有年例加分取耗公下者應留之穀極其零星本道屢豐之餘民不願受邑邑皆然今於半分條中排比穀數參量民勢或三分一或四分加留稍待麥事登場準式追分民又不願仍爲儲留則所失不過如干耗條而其於儲穀之道亦爲便宜之策而大抵山峙沿虛多少不均大爲民病而遠地移轉爲弊多端今若就此穀摠留庫最少處加其留而減其分留庫稍裕處減其留而加其分酌量分排互相換移則雖不逐邑而移轉庶或仍舊而矯革請令廟堂稟旨分付矣諸道還穀無不弊生見今矯救之道惟在於裒益而已今此狀辭中或加留減分或減留加分大抵非廟堂所可遙度指揮之事都在道臣商量便否從長區處之如何苟係便民爲公不當以事係變通有所持疑依狀請施行之意分付何如傳曰允
정조 15년
李晩秀以備邊司言啓曰卽伏見傳敎下者以前嶺伯沙斤驛還弊矯正狀啓之至今因循致勤聖念空彀殼物仍命蕩減仁恩所及窮殘驛卒庶幾有其蘇之望臣實欽歎之至蕩減辭旨旣擧綱領在廟堂對揚之道不可不逐條區處頒示該道使之依此遵行本驛元還穀八千五百五十七石內擇其精實一千五百石五百石則留置本驛以爲糶糴一千石分送屬驛所在七邑使之同置邑倉而依例糶糴於各該驛屬塵土條九百四石難貿條留庫牟二千一百五十九石毋論未分已分竝爲蕩減其餘作錢條三千九百九十四石道臣前日狀啓以三錢爲請及夫冬末以未見回下更使之七錢定價捧錢此則道臣旣被譴罷窮民勒捧之錢旣知其含冤喫困則今不可仍置每石價三錢計數則爲一千一百九十八兩二錢餘外每石四錢條計數則爲一千五百九十七兩六錢就其中塵土條九百四石零每石價三錢爲二百七十一兩二錢難貿條留庫牟二千一百五十九石零每石價二錢五分爲五百三十九兩七錢五分兩條合錢八百十兩九錢五分上項三千九百九十四石價一千一百九十八兩二錢合而計之則爲二千九兩一錢五分此則依初令移貿其餘錢七百八十六兩六錢五分則雖以移貿已爲劃送穀少邑依此數還爲推來使該察訪聚集所納驛屬以傳敎辭意一一曉諭後依分數還給本主俾知朝家德澤之如天如海實合事宜而錢穀數爻雖是依狀啓磨鍊便是遙度擧行之際如或有石數錢貫之與此差爽者道臣從長區處以形止論報本司各年前後察訪及倉屬驛吏等罪狀俱合重勘以懲日後而係是宥旨前事勿論何如傳曰允
정조 15년
孟至大以義禁府言啓曰忠淸監司朴宗岳狀啓據刑曹粘目內抄啓文臣丁若鏞移本府處之事允下矣丁若鏞下去慶尙道晉州地云依例發遣府羅將拿來何如傳曰待待命拿囚可也
정조 15년
吏曹啓目粘連觀此藝文館檢閱洪樂游上疏則以爲臣伯父良浩特除知春秋矣臣所帶春秋館記事官之任自在應遞之科特許遞改亦爲白有臥乎所相避之法在下當遞而翰林所帶春秋例不得減下故翰林與春秋館堂上相避則堂上遞改載在法典知春秋洪良浩似當許遞是白乎矣重臣所帶遞仍當否臣曹不敢擅便上裁何如判付啓依回啓施行爲良如敎
정조 15년
右承旨李晩秀疏曰伏以臣伏見夜下傳敎有當該承旨遞差之命臣於此誠不勝惶恧之至昨日前承旨尹㬦罷散啓辭未下之前出牌已極徑先則違牌尤當勿論而臣適在閤外矇未覺察遽以違牌入稟昏謬之罪實在臣身而右僚以啓語之差爽至蒙譴遞揆以廉隅有難晏然略控短章徑出禁扃晩始自引益增悚惶伏乞聖明亟賜勘處以安私分千萬幸甚臣無任屛營祈懇之至答曰省疏具悉爾之稟辭據實也院中啓語爽實也爾有何罪勿辭卽速察職
정조 15년
江原監司尹師國啓目寧越府延平驛凶書傳給之賊多般詗察密密譏捕是白在如中原州板梯面三里居金載浚爲名漢本以寧越徐就根女壻與原州丁志協同爲寓居於寧越以行事之悖戾見逐於鄕里兩漢又爲移接於原州而近以推奴事正月十九日與志協柳東五及婢夫金名金多日作伴出沒於寧越平昌之間二十八日之後始爲還來而蹤跡行止率多可疑之端是如臣營鎭撫吏元仁浚有所來告乙仍于卽爲定送臣營將校咸胤謙捉來押送于寧越府與延平驛卒金千仲朴以太金太行等使之面質是白乎則載浚容貌體樣果是傳書之漢是如驛卒之招如出一口兺不喩右頰上有一大瘢痕而當初傳書時以白紙貼覆於右頰之狀尤是明白眞贜同載浚及丁志協柳東五金名金寧越甕山村居載浚之妻父徐就根就根之子宗益分男宗修等竝自該府嚴加盤覈是白乎則或呑吐不服或全然牢諱究竟有遲滯之慮乙仍于右項諸漢拿致臣營以春川府使李一曾寧越府使李東郁旌善郡守沈原之杆城郡守李在沆原州判官趙鉉差定參覈官眼同究覈是白乎則載浚段賦性妖邪狀貌悍毒始則周遮牢諱及其面質嚴訊之後始乃吐實而渠與志協結爲死友爛熳同謀做出凶書亂打僞印渠則製之志協則書之正月二十七日到寧越高德峙借着志協之揮項變作常人之服色貼紙頰上以掩瘢痕潛給延平驛卒傳致原州作廳之狀箇箇承款是白遣志協段言辯陰譎性氣凶獰屢日訊問頑不吐實是白如可畢竟凶書寫出之事揮項借給之狀一一輸款是白乎所蓋此兩賊與寧越之鄕人多有嫌惡常懷逞毒之心敢以窮凶極惡之說作爲凶書欲售陷人惡逆之計論其情節萬戮猶輕而志協則未及施誅殛之典絶粒忍杖徑斃獄中實不勝憤惋之萬萬是白乎旀載浚段旣以誣人惡逆遲晩故卽捧結案後梟示徇衆懸首通街以懲鄕戰事出付寧越府使使之押去矣卽接該府使李東郁牒呈內罪人載浚今三月初十日申時量本部五里程通街大會民人梟示懸街是如爲白有等以緣由馳啓爲白乎旀向前罪人柳東五段雖與載浚等同行於寧平之間旣不參涉於凶書則別無可罪之端是白乎矣與此等凶徒冒禁推奴不可無罪是白遣徐就根段本以海西將校移接越中爲人昏庸亦旣無識凶書干涉雖無現捉之端渠以載浚爲女壻行賂圖任之狀旣發於諸囚之招則亦不可無罪是白乎等以徐就根柳東五等竝只自臣營從輕重照律刑配是白乎旀金名金段不過以載浚牽夫往來寧平之時雖知載浚變服出他之節而不知傳書委折則別無可罪之端是白遣就根之子宗益分男宗修等三漢段皆是庸騃無識農業資生之人初不知載浚行兇諸節雖是載浚妻娚不必論罪是白遣延平驛卒金千仲段雖是傳書之人以無識驛漢不知裏面辭意傳致書札已不足怪而向後能認載浚之面目明白指的使此兇賊至於取服可謂有其功而無其罪是白遣朴以太金太行等段俱是傳書時參看之人亦爲同辭指的則亦無可罪是白乎等以右項三漢一竝放送爲白乎旀高進明段受賂於徐就根圖出所不願之掌議又不還給所捧之賂錢則從可以推知其平日行事是白遣嚴健中段特以粗解場屋文字之故爲峽儒所共推而前後官家聞其名而仍差校院之任已至多年則其所見忤於人宜矣亦有臣營分付本府日後則使之永勿差校院任爲白乎旀此兩人則別諭中有出場間保授之敎是白乎等以仍爲保授以待處分緣由竝以馳啓爲白臥乎事是良爾詮次善啓向敎是事傳于李晩秀曰保授人特放徐就根柳東五不足責嚴刑放送其餘諸人亦卽放送事回諭
정조 15년
辛亥三月十三日卯時上御誠正閣下直守令入侍時右副承旨徐美修假注書趙台榮記事官洪樂游徐有聞長鬐縣監趙齊峻以次進伏訖上曰守令進前奏職姓名可也齊峻仰奏姓名美修曰長鬐縣監趙齊峻職名屢次誤對擧措亦極顚錯萬萬駭然所當重勘而本院請推之外無他可施之罰何以爲之乎上曰拿處可也出擧條命美修書李晩秀疏批訖仍命書傳敎曰右承旨批下卽爲牌招申飭察任命退承史以次退出
정조 15년
辛亥三月十三日午時上御誠正閣有司堂上沙斤察訪書狀官入侍時右承旨李晩秀記事官李海隣記事官洪樂游徐有聞有司堂上趙鼎鎭書狀官李祉永沙斤察訪柳鼎模以次進伏訖上曰書狀進前可也祉永進伏上曰萬里之行得以穩旋殊可幸也祉永曰聖念所暨無事往還實爲私幸矣上曰彼中事情有何可聞者耶祉永曰別單外別無可達矣上曰書狀亦謁皇帝耶祉永曰三次參謁矣上曰皇帝筋力凡百何如祉永曰年雖大耋而尙爾强健矣上曰行役之餘想必困憊先爲退去可也上曰有司堂上沙斤察訪進前可也上敎鼎模曰昨年咸陽御史復命之日始聞本驛之還弊而矯救之道使道臣善爲講究登聞矣道啓尙無皁白故方切訝惑日昨聞大臣言道臣狀啓昨夏已來到而尙未回下云故問于政院則初不載錄於公事出納之軸遍問各司而亦無回下之處今始搜得於休紙軸政院事類如此矣而有司之臣尙不提稟亦極未安矣予以咸陽之事晝夜用慮纔已收殺至於沙斤之弊獨未矯正予於沙斤之民未免失信予若有誠信愛民之心豈有如此之事予實瞿然是誰咎也本驛民情爾須詳細陳達可也鼎模曰昨年因特敎自本道論理狀聞而狀辭以元還八千五百五十七石內擇其精實穀一千五百石而五百石則留作驛還其餘一千石分送屬驛所在七邑使之糶糴塵土條九百餘石難貿條牟二千一百五十餘石竝爲蕩減作錢條三千九百九十餘石以三錢作錢之意爲請而以待朝家處分矣因狀啓之不卽回下道伯以每包七錢式收捧之意題送故昨冬僅捧三千九百餘石矣上曰所捧三千九百餘石亦過矣彼窮民何以辦納實爲可矜朝家於咸陽之民旣施萬餘穀蕩減之政則今於驛民何獨無一視之澤乎仍命書傳敎曰咸陽糴弊雖已釐正沙斤驛還穀無異於咸陽大抵本驛介在本邑邑民則紓眉驛屬則喫困是豈一視之道乎昨年聞繡衣還朝後筵奏特令道伯査正矯瘼而意謂道伯已査矯而驛屬亦蒙實惠猶以形止之未聞心常訝之昨秋及冬至于月前提問於筵席者不啻十數遭廟堂政院輒曰不知故直欲提問該道而未果日昨聞大臣言知該道之至今待回下於是乎始覺本驛民人之經歲懸企是豈以晩報罪郵官之本意乎更令査實則原狀啓政院公事出納冊初不載錄以至備局謄報而見失該房査稟之故不得已更令修啓彼驛屬輩豈知似此委折而以朝家爲失信於渠輩能無缺望之情乎事雖微細所關儘不歇後爲有司者雖無提問斷當陳察而不此之爲竝與昨冬該道探問之私通而以遺失爲奏可謂節節駭然又況曾按本道者如是昩然可乎事事雖欲含糊關係民隱處焉敢乃爾當該有司堂上削職以謝沙斤驛屬今日召問本驛察訪之來京者詳知事實豈待廟堂回啓塵土穀依狀聞石數與麤劣難貿條留庫牟一竝蕩減其餘狀請諸件竝令廟堂今日內草記回啓移貿之作錢數爻旣有狀啓中指陳則宜待廟堂稟處而不待回下徑令驛民辦納者已涉萬萬率爾且況一包之直倍於狀請酌定者乎是朝家何異欺民尤不覺瞿然不可以不卽回下之責不在於道伯竝恕徑賣之失當該道臣亦爲罷職該郵官使之待朝還官卽爲擧行後形止報營以爲登聞之地上曰傳敎只擧大體其餘擧行條件廟堂自當稟處而民事不可緩有司堂上與沙斤察訪持此傳敎及狀啓偕往大臣家卽爲論理草記而旣捧之錢雖已移送他邑其在恤民之政不可仍置依此數還爲推來一一還給本主爲好此意言于大臣可也敎鼎模曰如是則沙斤之民可以息肩耶鼎模曰今此曠絶之恩實出尋常本驛之民庶可皷舞聖澤安業樂生矣上曰沙斤之民不知如此委折豈無缺望之情乎爾須今日內發行以此意曉諭民間可也鼎模曰臣方有身病有難登程矣晩秀曰沙斤察訪柳鼎模命退之後奏語極爲猥屑萬萬駭然從重推考何如上曰依爲之出擧條鼎鎭曰永陵丁字閣碑閣香大廳執頉處旣有令陵官從便修改之命繕工監官員自當不爲出去而至於修改物力依己酉年例以價本磨鍊自戶惠廳分半區劃而如其各樣物種中自本陵有難貿用者以本物種直爲輸送今番因特敎修改處竝依此例擧行何如上曰依爲之出擧條上曰承旨前望單子入之待下批牌招察任出榻敎命退諸臣以次退出